Document ID: 32007R1255

KOMISIJAS REGULA (EK) Nr. 1255/2007
(2007. gada 25. oktobris),
ar kuru groza Regulu (EK) Nr. 874/2004, ar ko nosaka sabiedriskās kārtības noteikumus par pirmā līmeņa domēna .eu ieviešanu un darbību, kā arī principiem, kas reglamentē reģistrāciju
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 22. aprīļa Regulu (EK) Nr. 733/2002 par .eu pirmā līmeņa domēna ieviešanu (1) un jo īpaši tās 5. panta 1. punktu,
apspriedusies ar reģistru atbilstīgi Regulas (EK) Nr. 733/2002 5. panta 1. punktam,
tā kā:
(1)
Ar Komisijas 2004. gada 28. aprīļa Regulu (EK) Nr. 874/2004 (2) īsteno Regulu (EK) Nr. 733/2002, nosakot sabiedriskās kārtības noteikumus par pirmā līmeņa domēna .eu ieviešanu un darbību, kā arī principiem, kas reglamentē reģistrāciju.
(2)
Ar Regulas (EK) Nr. 874/2004 8. pantu ievieš sabiedriskās kārtības noteikumus par ģeogrāfiskiem jēdzieniem, paredzot procedūru, saskaņā ar kuru dalībvalstis, kandidātvalstis un visas Eiropas Ekonomikas zonas dalībvalstis savas valsts valdībai var pieprasīt reģistrēt vai rezervēt to vārdu. Lai sasniegtu šo mērķi un lai Eiropas Savienībā pilnībā nodrošinātu ģeopolitisko un valodu daudzveidību un ievērotu gan dalībvalstu, gan Eiropas iedzīvotāju intereses, 2005. gada 10. oktobrī Regulu (EK) Nr. 874/2004 grozīja ar Regulu (EK) Nr. 1654/2005, ar ko groza Regulu (EK) Nr. 874/2004, ar ko nosaka sabiedriskās kārtības noteikumus par pirmā līmeņa domēna .eu ieviešanu un darbību, kā arī principiem, kas reglamentē reģistrāciju. Ar Regulas (EK) Nr. 1654/2005 1. panta 3. punktu regulai pievienoja pielikumu, kurā iekļauti katrai dalībvalstij rezervētie domēna vārdi un tie domēna vārdi, ko var rezervēt atsevišķas trešās valstis, tostarp Eiropas Savienības kandidātvalstis.
(3)
Bulgārija un Rumānija 2007. gada 1. janvārī pievienojās Eiropas Savienībai. Bulgārijai un Rumānijai ir jādod iespēja reģistrēt saskaņā ar Regulas (EK) Nr. 874/2004 8. pantu tām rezervētos domēna vārdus. Lai nodrošinātu juridisku skaidrību par to, ka divām minētajām dalībvalstīm ir šāda iespēja, ir jāgroza Regulas (EK) Nr. 874/2004 pielikums.
(4)
Šajā regulā paredzētie pasākumi ir saskaņā ar Komunikāciju komitejas atzinumu, kas izveidota ar 22. panta 1. punktu Eiropas Parlamenta un Padomes 2002. gada 7. marta Direktīvā 2002/21/EK par kopējiem reglamentējošiem noteikumiem attiecībā uz elektronisko komunikāciju tīkliem un pakalpojumiem (pamatdirektīva) (3),
IR PIEŅĒMUSI ŠO REGULU.
1. pants
Regulas (EK) Nr. 874/2004 pielikumu aizstāj ar šīs regulas pielikumu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Brisele, 2007. gada 25. oktobrī

Labels: 12
7
15